**8. ด้านปรัชญา ศาสนา และประเพณี**

ด้านปรัชญา ศาสนาและประเพณีของชาวอำเภอห้วยผึ้ง ทำตามฮีตสิบสอง คองสิบสี่ (ครอง 14)

เป็นหลักในการดำเนินชีวิตประจำวัน สามารถประยุกต์และปรับใช้หลักธรรมคำสอนทางศาสนา ความเชื่อและประเพณีดั้งเดิมที่มีคุณค่าให้เหมาะสมต่อการประพฤติปฏิบัติ ให้เกิดผลดีต่อบุคคลและสิ่งแวดล้อม

**ฮีตสิบสอง คองสิบสี่ (ครอง 14)**

คำว่า “ฮีต” เป็นภาษานิยมในภาคอีสาน เป็นคำย่อจาก จารีต และออกเสียง ร เป็น ฮ ตามลักษณะ

การออกเสียงของชาวอีสาน หมายถึงจารีตประเพณี ระเบียบแบบแผนขนบธรรมเนียมประเพณี ที่ควร

ประพฤติปฏิบัติให้ครบ 12 ในปีหนึ่ง ๆ คือ

**1. เดือนอ้าย ( เดือน 1) บุญข้าวกรรม**

นิมนต์พระสงฆ์จากวัดต่าง ๆ บริเวณใกล้เคียงที่ เคารพ ศรัทธา เข้ามาปริวาสกรรม เพื่อให้พระภิกษุสงฆ์ อุบาสก อุบาสิกา ได้นั่งสมาธิสำนึกความผิด เห็นข้อบกพร่องของตัวเอง จะได้สารภาพบาปต่อหน้าคณะสงฆ์

ชาวอำเภอห้วยผึ้ง จะจัดงานปริวาสกรรมทุกปี ประมาณ 10 – 15 วัน ณ วัดป่าวิเวกอาศรม ชาวบ้านบริเวณใกล้เคียงจะเข้าร่วมในพิธีกรรมจำนวนมาก



**2. เดือนยี่ ( เดือน 2 ) บุญคูณลาน**

เมื่อถึงฤดูเก็บเกี่ยวซึ่งก็คือช่วงเดือนยี่ ของทุกปี จะมีการนิมนต์พระสงฆ์มาสวดมนต์ให้กองข้าวเปลือกที่ตีเสร็จแล้ว เพื่อเป็นสิริมงคล เราเรียกว่า “พิธีสู่ขวัญข้าว”

เดิมที่ชาวอำเภอห้วยผึ้งจะนิยมทำกันทุกครัวเรือน แต่ปัจจุบันเริ่มลดน้อยลงมาก สืบเนื่องจากชาวบ้านหันมาใช้รถสีข้าวแทนการตีข้าวในอดีต



**3. เดือนสาม บุญข้าวจี่ ( ขึ้น 15 ค่ำ เดือน 3)**

ข้าวจี่ คือ การนำข้าวเหนียวที่นึ่งสุกใหม่ ๆมาปั้นเสียบไม้แล้วนำไปปิ้ง ( จี่ ) พอข้าวสุกเหลืองก็จะนำไปซุบไข่( ที่ตีผสมเครื่องปรุงและน้ำอ้อย) นำไปปิ้งอีกครั้งจนไข่สุก รุ่งเช้านำไปตักบาตรถวายแด่พระสงฆ์เพื่อสวดธรรมเทศนาแล้วฉัน ที่เหลือแจกจ่ายแก่ชาวบ้านใครได้รับประทานจะถือว่าได้บุญ ( โชคดี )

ชาวอำเภอห้วยผึ้ง ยังถือปฏิบัติอย่างเคร่งครัดทุกวันขึ้น 15 ค่ำ เดือน 3 จะตื่นแต่เช้าเพื่อจี่ข้าวจี่ประมาณ 6 โมงเช้าจะไปรวมกันที่วัดเพื่อใส่บาตรฟังธรรมเทศนา และรอรับข้าวจี่ที่เหลือจากพระฉันท์ และถือว่าเป็นศิริมงคลอย่างยิ่ง กลับมาทานที่บ้าน



**4. เดือน 4 บุญพระเวส ( พระเหวด )**

ทำบุญพระเวส ฟังเทศมหาชาติ คือมูลเหตุสืบเนื่องมาจากพระคัมภีร์มาลัยหมื่น มาลัยแสนได้กล่าวไว้ว่า ถ้าผู้ใดได้ฟังธรรมเทศนา เรื่องพระเวสสันดรชาดก จบภายในวันเดียว จะได้บุญมากและจะได้เข้าถึงพระพุทธองค์ ดังนั้นพุทธศาสนิกชน จึงหาทางฟังธรรมเทศนาให้จบภายในวันเดียว โดยจัดงานบุญพระเวสขึ้น

ทุกหมู่บ้านในอำเภอห้วยผึ้งจะจัดงานบุญพระเวสทุกวัดและทำเหมือนกัน ที่จัดงานใหญ่จะมีตำบลหนองอีบุตรและชาวชุมชนตำบลคำบง จะจัดงานยิ่งใหญ่ทุกปี โดยจะจัดงานที่วัดประสิทธิ์โพธิ์ชัย ประมาณ 2 วัน คือวันแรกเป็นวันโฮม คือวันรวม ญาติ พี่น้องชาวบ้านที่อยู่ใกล้เคียงจะมาร่วมทำบุญ ตอนเย็นประมาณ 15 นาฬิกา ( บ่าย 3 โมง ) ชาวบ้านจะรวมกันออกไปนอกหมู่บ้าน เพื่อทำพิธีแห่พระเวสสันดรเข้าเมือง โดยนำภาพวาดเกี่ยวกับเรื่องเล่าพระเวสสันดร ชาดกเขียนลงในผืนผ้าด้ายดิบมีเสาค้ำให้ชาวบ้านช่วยกันถือเดินแห่เข้าหมู่บ้าน แห่รอบวัด 3 รอบเสร็จพิธีตอนกลางคืนจะมีมหรสพตลอดคืนวันที่สองเป็นวันทอด

ชาวบ้านจะร่วมกันทำต้นกัณฑ์หลอนเพื่อแห่ขอจัตุปัจจัยไทยทานรอบหมู่บ้าน ส่วนทางวัดพระสงฆ์จะร่วมกันเทศน์มหาชาติตลอดทั้งวัน พอได้เวลาสมควร ชาวบ้านจะนำต้นกัณฑ์หลอนไปทอดที่วัด ถ้าตรงกับพระองค์ใดเทศน์ก็จะถวายองค์นั้น



**5. เดือน 5 บุญสงกรานต์**

วันที่ 13- 15 เมษายน ของทุกปีเป็นวันสงกรานต์ ชาวบ้านจะร่วมกันสรงน้ำพระสงฆ์ และรดน้ำดำหัวผู้สูงอายุ เพื่อขอพรจากท่าน

เทศบาลตำบลห้วยผึ้งมีการจัดงานประเพณีสงกรานต์อย่างยิ่งใหญ่ ทุกปีจนถือว่าเป็นเอกลักษณ์ของอำเภอห้วยผึ้ง โดยให้แต่ละหมู่บ้านจัดขบวนรถตกแต่งพร้อมนางสงกรานต์นั่งสัตว์อะไรในแต่ละปี และขบวนฟ้อนรำ หรือมีรถหมอลำซิ่ง และมีป้ายรณรงค์ต่างๆ ของแต่ละหมู่บ้าน มีคณะกรรมการให้คะแนน ประกาศผลให้ทราบในเย็นวันนั้น สร้างความสามัคคีชุมชน ในหมู่บ้าน

ชาวอำเภอห้วยผึ้ง จะจัดงาน 3วัน คือ ตอนเช้าวันที่ 13 เมษายน จะไปทำบุญตักบาตรที่วัดแล้วร่วมกันอัญเชิญพระพุทธรูปลงสรงน้ำ โดยให้พระสงฆ์สรงก่อนค่อยเป็นญาติโยม ตอน 15 นาฬิกา จะอัญเชิญพระพุทธรูป และขบวนนางสงกรานต์ แห่รอบหมู่บ้านเพื่อให้ชาวบ้านได้สรงน้ำร่วมกันทุกหมู่บ้าน

วันที่ 14 เมษายน เป็นวันเนา คือ ลูกหลานจะนำน้ำหอม ดอกไม้ ไปสรงน้ำผู้ใหญ่ ผู้ที่เคารพ เพื่อขอพร

วันที่ 15 เมษายน ชาวบ้านจะมารวมกันที่วัดเพื่อทำบุญตักบาตรเสร็จแล้วจะบายศรีสู่ขวัญพระพุทธรูปและจะอัญเชิญพระพุทธรูปกลับแท่นเดิม เวลาประมาณ 15 นาฬิกา ชาวบ้านจะร่วมกันก่อเจดีย์ทราย ที่เรียกว่า ตบประธูปประทายเพื่อบูชาพระพุทธเจ้า



**6. เดือน 6 บุญบั้งไป ( บ้องไฟ )**

บุญบั้งไฟ คือ บุญที่จัดทำขึ้นเพื่อบูชา พระญาแถน ( พระอินทร์ ในศาสนา ฮินดู )เพราะถือว่าเป็นเทพเจ้าแห่งน้ำฝน นัยว่าเทพเจ้าองค์นี้ชอบบั้งไฟถ้ามิได้ชมบั้งไฟจะไม่ประทานฝนให้มนุษย์

บั้งไฟ คือ การเอาถ่านไฟและดินประสิวมาคั่วผสมกันตามสัดส่วนน้ำหนักที่ต้องการแล้วบดให้ละเอียด ตอกให้แน่นในกระบอกไม้ไผ่ หรือรูเหล็กแป๊บ เสร็จแล้ว จึงนำไปประกอบเป็นบั้งไฟแล้วประดับตกแต่งให้สวยงาม ชาวอำเภอห้วยผึ้งจะจัดที่ตำบลคำบง จะจัดขบวนแห่บั้งไฟที่ยิ่งใหญ่ที่สุดในจังหวัดกาฬสินธุ์ จนถือว่าเป็นเอกลักษณ์ของชุมชนตำบลคำบง มีขบวนต่าง ๆ เกือบ 50 ขบวนมีการละเล่น การแสดงโดยมุ่งเน้นในเรื่องความสนุกสนาน การดื่ม การเล่นลามกเป็นบุญสกปรก

วันที่ 2 เป็นวันจุดบั้งไฟ จะมีการแข่งขันจุดบั้งไฟ เดิมพันถ้าบั้งไฟใครขึ้นสูงจะหามเจ้าของบั้งไฟโยนอย่างสนุกสนานแต่ถ้าบั้งไฟใครแตกไม่ขึ้น จะหามลงน้ำลงขี้โคลนเพื่อดับไฟ



**7. เดือน 7 บุญชำฮะ ( บุญเซ่นสรวงหลักบ้าน )**

เป็นบุญที่จัดทำขึ้น เพื่อเซ่นสรวงผี ปู่ ย่า ตา ยาย ผีตาแฮก เทวดาอารักษ์ เพื่อให้ดูแลให้อยู่เย็นเป็นสุขและเจริญรุ่งเรือง ทำทุกหมู่บ้านในเขตอำเภอห้วยผึ้ง จะทำบุญหลักบ้าน วันแรกเป็นวันเตรียมและตอนเย็นก็สวดมนต์ทุกครอบครัวจะเข้าร่วม ในตอนเช้าจะมีการทำบุญเลี้ยงพระตรงหลักบ้านของแต่ละหมู่บ้านชาวบ้านก็เตรียมข้าวปลาอาหาร ขนม ผลไม้ และทุกครอบครัวจะมีกระทง 3 เหลี่ยมที่ใส่ ข้าวดำ ข้าวแดง อาหารหวานคาวลงไปในกระทง มีการเอากรวด ทราย ไปรวมกันแล้วให้พระท่านทำพิธีตั้งแต่ในตอนเย็นวันเตรียม เสร็จพิธีแล้วเอามาหว่านใส่หลังคาบ้านหรือนำไปฝั่งทั้ง 4 ทิศของบ้าน ข้าพเจ้าก็ไปทำบุญหลักบ้านโนนสมควรโดยไปตักบาตรและถวายผลไม้



**8. เดือน 8 บุญเข้าพรรษา**

ชาวบ้านจะร่วมกันทำบุญตักบาตร ถวายภัตตาหาร ถวายผ้าอาบน้ำฝน เทียนเข้าพรรษา ฟังธรรมเทศนาร่วมกัน ตอนกลางคืน ร่วมกันเวียนเทียน

ชาวบ้านในอำเภอห้วยผึ้งแทบจะทุกวัดในช่วงเข้าพรรษา ในวันพระ เดือนหนึ่งมี 4 วัน ตลอด 3 เดือนจนถึงวันออกพรรษา จะมีผู้สูงอายุทั้ง ชาย และหญิง ส่วนมากจะเป็นผู้หญิง แต่งชุดขาวไปรักษาศีล 8 ที่วัดทุกวันพระทุกวัดในเขตอำเภอห้วยผึ้ง



**9. เดือน 9 บุญข้าวประดับดิน ( ห่อข้าวน้อย )**

ชาวบ้านจะนำข้าวปลาอาหาร คาวหวาน หมาก พลู บุหรี่ มาห่อใบตองกล้วยทำเป็นห่อ ๆ แล้วนำไปวางไว้ตามต้นไม้ พื้นหญ้า ข้างกำแพงวัด เพื่ออุทิศส่วนกุศลให้แก่บรรดาญาติ ผู้ที่ล่วงลับไปแล้ว โดยกำหนดทำในวันแรม 14 ค่ำ เดือน 9 ชาวบ้านในเขตอำเภอห้วยผึ้งทำทุกครอบครัว



**10. เดือน 10 บุญข้าวสาก ( ข้าวสารท)**

เป็นการอุทิศส่วนกุศลให้ผู้ที่ล่วงลับไปแล้ว เช่นเดียวกับบุญข้าวประดับดิน แต่จะเว้นระยะห่างกัน 15 วัน ชาวบ้านเรียกว่า **“บุญห่อข้าวใหญ่”** ชาวบ้านในเขตอำเภอห้วยผึ้งทำทุกครอบครัว ปีนี้ข้าพเจ้าไปร่วมทำบุญทั้ง บุญข้าวห่อน้อย และบุญข้าวห่อใหญ่ เพื่อศึกษาประเพณีและวัฒนธรรม



**11. เดือน 11 บุญออกพรรษา**

บุญออกพรรษา ชาวบ้านจะไปร่วมกันกวนข้าวทิพย์ ( ข้าวมธุปายาส ) เพราะเชื่อว่าพระพุทธเจ้าตรัสรู้เป็นพระสัมมาสัมพุทธเจ้าเพราะเสวยข้าวมธุปายาสที่นางสุชาดานำไปถวาย ก่อนถึงวันออกพรรษา 1 วัน ชาวอำเภอห้วยผึ้งจะมีการทำบุญกวนข้าวทิพย์ทุกหมู่บ้าน จะนำเครื่องปรุงข้าวทิพย์ เช่น มะพร้าว นม เผือก มัน น้ำตาล และน้ำนมข้าว มาบดรวมกัน กรองเอาน้ำ ตอนกลางคืนจะทำพิธีกวนข้าวทิพย์ พอรุ่งเช้าจะนำข้าวทิพย์มาถวายพระและแจกจ่ายชาวบ้านเพื่อให้ได้กินกันทุกคนเพราะถือว่าเป็นข้าวศักดิ์สิทธิ์ วัดเจ้าคณะอำเภอห้วยผึ้งที่ตำบลหนองอีบุตรก็จะทำข้าวทิพย์มาก

และที่ตำบลไค่นุ่นจะมีการจัดงานลอยกระทง ประจำปีของอำเภอห้วยผึ้งที่ยิ่งใหญ่ถือว่าเป็นเอกลักษณ์ของชาวตำบลไค่นุ่น เพราะมีแหล่งน้ำขนาดใหญ่ และชาวตำบลห้วยผึ้งก็จัดทุกปีในงานประเพณีลอยกระทงเพื่อสืบสานประเพณีอันดีงามเอาไว้



**12. เดือน 12 บุญกฐิน**

วันแรม 1 ค่ำ เดือน 12 ชาวบ้านจะร่วมกันทำบุญถวายเครื่องอัฐบริขาร 8 อย่างที่จำเป็นแก่พระสงฆ์ ได้แก่ บาตร สังฆาฏิ จีวร สบง มีดโกน สายรัดประคด ผ้ากรองน้ำ เข็ม เพราะหลังจากวันเพ็ง เดือน 12 แล้ว ห้ามทอดกฐิน ชาวอำเภอห้วยผึ้งทุกหมู่บ้านจะจัดงานบุญกฐินทุกปี ถ้ามีคนจองกฐินในหมู่บ้านก็จะไปช่วยกันทำบุญกฐินจนเสร็จ ถ้าปีนี้ไม่มีคนจองบุญกฐิน ผู้นำหมู่บ้านก็จะพาลูกบ้านทำบุญกฐินสามัคคีเพื่อนำไปทอยถวายวัดในหมู่บ้าน เป็นการรักษาประเพณีที่ดีงามต่อไป



**ครอง 14 (ครองประเพณี 14)**

คลอง 14 เป็นคำและข้อปฏิบัติคู่กับฮีตสิบสอง **คอง** แปลว่า **แนวทาง** หรือ ครรลอง ซึ่งหมายถึง ธรรมเนียมประเพณี หรือแนวทาง และ สิบสี่ หมายถึง ข้อวัตรหรือแนวทางปฏิบัติสิบสี่ข้อ ดังนั้นคองสิบสี่จึงหมายถึง ข้อวัตรหรือแนวทางที่ประชาชนทุกระดับ นับตั้งแต่พระมหากษัตริย์ ผู้มีหน้าที่ปกครองบ้านเมือง พระสงฆ์ และคนธรรมดาสามัญพึงปฏิบัติสิบสี่ข้อ อาจสรุปได้หลายมุมมองดังนี้

**ครองที่** 1 เมื่อถึงเดือน 5 เทศกาลวันปีใหม่ของไทยให้กลุ่มประชาชนชาวบ้านไปทำสาบตนให้สัจยานุสัตย์แก่กันและกัน ทั้ง พ่อบ้าน แม่บ้าน สามี ภริยา พี่ๆ น้องๆ วงศาคณาญาติ มิตรสหาย บ้านใกล้เรือนเคียงกันและกันว่าจะซื่อสัตย์ต่อกันและกัน

**ครองที่ 2** เมื่อถึงเวลาเดือน 6 ให้ชวนกันขนดินขนทรายเข้าวัดแล้วร่วมกันก่อเจดีย์ทรายขึ้นภายในวัด เป็นบุญกุศลแก่ตน

**ครองที่ 3** เมื่อถึงเดือน 7 ฤดูจะลงทำไรไถ่นา ลงคราดและหว่าน ปักดำ ให้พากันประกอบพิธีเลี้ยงตาแฮด (เจ้าปู่สูอภิบาลชาวไร่นา) ตามประเพณีนิยมเพื่อให้ฝนฟ้าตกต้องตามฤดูกาล

**ครองที่ 4** เมื่อถึงเวลาอันควร ให้พากันทำบุญปุพพเปตพลี ตามคตินิยมทางพระพุทธศาสนา เพื่อแสวงหาโภคทรัพย์ได้โดยทางที่ชอบแล้ว ควรทำพลี 5 อย่าง คือ สงเคราะห์ญาติพี่น้องของตน ต้อนรับแขก ทำบุญอุทิศให้ผู้ตาย เรียกว่า “ปุพพเปตพลี” เสียส่วนสาอากรแก่รัฐและทำบุญอุทิศให้เทวดาในเรือน คือบิดามารดาผู้ล่วงลับไปแล้ว

**ครองที่ 5** เมื่อถึงเดือน 11-12 ให้ชักชวนกันทำบุญกฐินถวายผ้าแด่พระภิกษุ เป็นการทานตามวินัยบัญญัติในพระพุทธศาสนา

**ครองที่ 6** เดือน 12 ให้ผู้เฒ่าผู้แก่ ในแต่ละหมู่บ้านชักชวนลูกหลานทำบุญมหาชาติ ฟังเทศน์เรื่องพระเวสสันดรชาดกทุกปีทางอีสานเรียก “เอาบุญพระเวส”

**ครองที่ 7** สำหรับผู้รับอยู่ในฐานะเป็นลูกหญิงลูกชายในแต่ละตระกูลให้รู้จักปฏิบัติอุปัฎฐากเลี้ยงดูพ่อแม่ตอบแทนบุญคุณของท่าน

**ครองที่ 8** สำหรับผู้เป็นพ่อแม่ให้รุ้จักจัดแจงปฏิบัติเรือนชานให้ลูกหญิงลูกชายตน ตามสมควรแก่ฐานะ (การจัดให้แต่งงานมีครอบครัว) ตามวัฒนธรรมประเพณี

**ครองที่ 9** ถ้าเป็นเขยท่าน ให้รู้จักเจียมตัว อย่ากล่าวดูถูกลูกเมีย อย่าตีลูก อย่าตีวัวควาย เสียดสีพ่อตาแม่ยายของตน

**ครองที่ 10** ให้รู้จักทำบุญทำทาน อุปการะเกื้อกูลผู้ทรงศีล อย่าได้ประมาท อย่าได้บังอาจพูดกล่าวมุสา

**ครองที่ 11** เป็นพ่อแม่บ้าน ให้มีพรหมวิหาร มีชีวิตอยู่เหมือนพระพรหม เมตตา กรุณา มุทิตา

อุเบกขา ในลูกในคนในครัวเรือน และคนในหมู่บ้านทั่วไป ตามเหตุปัจจัยอันควร

**ครองที่ 12** เป็นพระราชามหากษัตริย์ ให้รักษาทศพิธราชธรรม 10 ประการ

**ครองที่ 13** เป็นพ่อคนแม่คน ถ้าได้ลูกเขยและสะใภ้เข้ามาอยู่ในบ้านเรือน ให้รู้จักสำรวมวาจา พูดจา

ปราศรัยกับบุตรเขยและสะใภ้ของตนด้วยปิยวาจา อย่าได้กล่าวอัปปีวาจาแก่เขา ถ้าระรานไปถึงโคตรตระกูลเขาถือว่าผิดธรรมเนียมประเพณีอันดีงาม

**ครองที่ 14** เมื่อถึงฤดูทำนาเก็บเกี่ยวข้าว เสร็จแล้วนำมากองไว้ในลานก่อนทำการนวดข้าวหรือฟาด

ข้าว ให้ชาวนาทำพิธีปรงข้าวหมกไขทำตาเหลวปักบูชาแล้วจึงดำเนินการ

**ภูมิปัญญาชาวบ้านด้านศาสนา ขนบธรรมเนียมประเพณี**

**หมอสูตร หาฤกษ์ยาม สูตรขวัญ แต่งแก้ สะเดาะเคราะห์**

นายสม มูลมี อายุ 66 ปี

บ้านเลขที่ 23 หมู่ที่ 4 บ้านหนองอีบุตร ตำบลหนองอีบุตร อำเภอห้วยผึ้ง จังหวัดกาฬสินธุ์

**ความเป็นมา**

สืบทอดวิชาความรู้มาจากพ่อณี จิตรจัก เป็นการสืบทอดอนุรักษ์วัฒนธรรมประเพณีจากรุ่นสู่รุ่น ทำเพื่อเป็นสิริมงคลกับชีวิต ค่าสูตรขวัญตามแต่จะศรัทธา ไม่กำหนด

พานบายศรีสู่ขวัญ ประกอบด้วย

1. พานข้าวขวัญ ขัน 5 (เทียน 5 คู่ ดอกไม้ 5 คู่)

2. ไก่ขวัญ (นิยมใช้ไก่แรกรุ่น) ถ้าเป็นคู่บ่าว – สาว ใช้ไก่ 2 ตัว สู่ขวัญธรรมดา

ใช้ไก่ 1 ตัว สู่ขวัญนาคจะไม่ใช้ไก่

3. ข้าวต้มมัด

4. เทียนยาว (เทียนรอบหัว)

5. ฝ้ายผูกแขน

6. หมาก พลู (คำหมาก)

7. เหล้าขาว

**การถ่ายทอดของภูมิปัญญา** 1. จัดทำเอกสารแผ่นพับประกอบการเรียนรู้

 2. ให้ผู้สนใจศึกษาเรียนรู้มีส่วนร่วมในการประกอบพิธีต่าง ๆ





**ภูมิปัญญาชาวบ้านด้านศาสนา ขนบธรรมเนียมประเพณี (หมอธรรม)**

นายณี จิตรจัก อายุ 79 ปี

บ้านเลขที่ 26 หมู่ที่ 4 บ้านหนองอีบุตร ตำบลหนองอีบุตร อำเภอห้วยผึ้ง จังหวัดกาฬสินธุ์

**ความเป็นมา**

พ่อณี จิตรจัก ได้เรียนวิชาหมอธรรมมาจากอาจารย์พล บ้านโพนสว่าง อำเภอกุฉินารายณ์ เมื่อปี พ.ศ. 2499 สาเหตุจากในสมัยก่อนจะมีคนสนใจเรียนวิชาอาคมของขลังมากแต่ไม่สามารถรักษาวิชาอาคมตัวเองได้เพราะต้องไม่กินอาหารผิดสำแดง เช่น อาหารดิบ เหล้า เบียร์ ทำให้เป็นผีปอบ พ่อณีจึงเรียนหมอธรรมเพื่อป้องกันตัวเอง และใช้กำราบผีทุ่ง ผีนา ผีปอบ ผีเชื้อ   
**ค่าครู แบ่งเป็น 2 แบบคือ**

1. คายส่อง (ดูว่ามีสิ่งใดมากระทำต่อผู้ป่วย) ใช้เงิน 1 บาท

2. คายปราบ (ซำฮะ) ใช้ขัน 5 (ดอกไม้ 5 คู่ เทียน 5 คู่) ขัน 8 (ดอกไม้ 8 คู่ เทียน 8 คู่) เทียนเล่มบาท 1 คู่ เงิน 6 บาท

**อุปกรณ์ใช้ในการประกอบพิธี** ใช้กระทง 9 ชั้น ประกอบด้วย

1. ดินปั้นรูปอีแร้ง กา วัว ควาย อย่างละ 9 อัน เสาและกระทงทำด้วยกาบกล้วย

2. ข้าวดำ ข้าวแดง แกง ตำเมี่ยง ปลาปิ้ง ดอกไม้

3. ขันหมากเบ็ง (บายศรีเล็ก) 5 ยอด จำนวน 1 คู่

**วิธีการ**

1. นำกระทง 9 ชั้นไปวางไว้ตรงที่จะทำพิธี (ซำฮะ)

2. บริกรรมคาถา แล้วใช้ง้าวตัดกระทง เตรียมหลุมลึก นำกระทงทิ้งลงไปแล้วกลบดิน

3. นิมนต์พระสงฆ์มาแผ่เมตตา สวดมนต์ให้พร้อมกันด้วย

ถ้าผีปอบเข้าให้แต่งขัน 5 เมื่อไล่ไปแล้วให้กันด้วยฝ้ายขาว 5 เส้น มาผูกคอ แขน ขา ผูกประตู-หน้าต่าง ผีปอบจะไม่เข้ามาอีก ถ้าเจ้าของบ้านมีของรักษา (สิ่งศักดิ์สิทธิ์คุ้มครอง) สามารถทำซำฮะได้ แต่ถ้าไม่มีของรักษาอะไร ผีร้ายก็จะมาอีก



พ่อณี จิตรจัก ขณะให้ข้อมูลฯ ทำพิธีกำราบผีทุ่ง ผีนา

**การถ่ายทอดของภูมิปัญญา**

1. สอนลูกหลานในชุมชนถึงการปฏิบัติตนและคาถาอาคม (นายสม มูลมี)

2. จัดทำเอกสารแผ่นพับประกอบการเรียนรู้